'Bendebaas' een van sewe wat in huis doodgeskiet is | Netwerk24
'Bendebaas' een van sewe wat in huis doodgeskiet is
Deur Dennis Delport en The Witness 02 Junie 2021 18:52
'n Vermeende bendebaas wat Dinsdagmiddag by 'n huis in Scottsville, Pietermaritzburg, deur die polisie doodgeskiet is, was een van die gevangenes wat in April vanjaar uit 'n polisievangwa ontsnap het.
Die man, wat deur aanklagte van moord, poging tot moord, verkragting, roof en die besit van ongelisensieerde vuurwapens en ammunisie in die gesig gestaar is, is een van sewe vermeende bendelede wat by die huis in Fairfieldlaan doodgeskiet is.
Voertuie van die nooddienste en polisie in die straat voor die huis in Scottsville, Pietermaritzburg, waar die polisie sewe vermeende bendelede doodgeskiet het. Foto: Moeketsi Mamane, The Witness
Die man was in April vanjaar een van 'n klomp verhoorafwagtendes wat saam ontsnap het toe vyf gewapende mans op 'n polisievangwa toegeslaan het. Die vangwa, wat na die landdroshof in Pietermaritzburg op pad was, is voorgekeer en die slotte agteraan die voertuig is met 'n boutsnyer oopgeknip. Verskeie van die minstens 45 mense in die wa het ontsnap.
Dinsdag se skietery was in 'n huis langs die aanwysingsbord wat aan deelnemers aan die Comrades tussen Durban en Pietermaritzburg aandui daar is nog 2 km oor voor die einde van die wedloop op die Scottsville-perdewedrenbaan, berig Sarel van der Walt.
Die voorval het die middag omstreeks 15:00 plaasgevind.
Bheki Cele, minister van polisie, het Dinsdagaand op die toneel bevestig 'n bendebaas wat die stad, en veral die gemeenskap van Imbali, geterroriseer het, is een van dié wat dood is.
"Hy het 'n langs lys van lasbriewe teen hom gehad."
Cele, wat die media buite die huis te woord gestaan het, het ook gesê die bendebaas is "sowat 'n week of twee gelede beseer toe hy glo iemand wou vermoor". Hy het glo by die betrokke huis "mediese hulp gekry".
Cele sê daar is ook verskeie AK-47-aanvalsgewere op die toneel gevind.
Lees ook: WATCH | 'Big boss' gangster among seven shot dead in Scottsville, Pietermaritzburg
Lees ook: Bendebaas, 6 ander doodgeskiet toe polisie by huis toeslaan
Kol. Thembeka Mbhele, provinsiale woordvoerder van die polisie, het Woensdag aan Netwerk24 gesê vier pistole, 'n haelgeweer en AK-47's is op die toneel gevind.
"Die polisie het inligting ontvang dat 'n bende in die betrokke huis woon. Hulle het sedert begin Mei daar gebly," sê Mbhele.
"Toe die polisie daar opdaag, is daar uit alle oorde op hulle geskiet."
Sy sê twee gesteelde voertuie is ook op die toneel gevind.
"Onder die mense wat dood is, is vyf mans en twee vroue," sê Mbhele.
Geen polisielede of ander veiligheidsmense is in die voorval beseer nie.
Mbhele wou nie Woensdag die identiteit van die oorledenes bekend maak nie en het ook nie gereageer op navrae oor hoeveel ontsnaptes nog op vrye voet is nie.
Een van die bure van die huis in Fairfieldlaan het vertel dat hy eers gedink het die geweerskote is 'n ontploffing. "Dit was amper soos 'n fliek. Toe ek die tweede skoot hoor, is ek na buite. Toe het ek die polisie gesien," sê die man, wat anoniem wil bly.
Chirag Beekrum, wat ook in 'n nabygeleë huis woon, het vertel hy was op pad terug van die winkels toe hy die geweerskote hoor.
"Ek het eers gedink dis waarskuwingskote, maar het gou besef dit is 'n skermutseling. Ek was baie bang," sê Beekrum.